Predkladacia správa

	Vláda SR uzneseniami č. 364 zo dňa 25. apríla 2001 a č. 637 z 3. júla 2001 súhlasila s realizáciou výstavby rómskych škôl na východnom Slovensku. Ide o základné školy na ulici Podjavorinskej na sídlisku Luník IX. v Košiciach, ZŠ v Sečovciach, ZŠ na ul. I. Krasku v Trebišove  a reprofilovanej MŠ č. 32 na ZŠ Ťahanovce v Košiciach.

	V bode B.2. uznesenia vlády SR č. 364 zo dňa 25. apríla 2001 bolo uložené ministrovi školstva vyčleniť 10, 0 mil. Sk na výstavbu ZŠ na sídlisku Luník IX v Košiciach z výnosu privatizácie štátnych podnikov z Programu rozvojových  priorít základných a stredných škôl a školských zariadení. Tieto finančné prostriedky boli rezortu školstva schválené uznesením vlády SR č. 805 z 9. októbra 2000 v rozpočte na rok 2001 v rámci Programu  rozvojových priorít v oblasti základných a stredných škôl a školských zariadení. 

	Výstavba Základnej školy na sídlisku Luník XI. v Košiciach bola ukončená v septembri 2001 s tým, že dodávateľovi neboli doposiaľ uhradené faktúry za vykonané stavebné práce a to z dôvodu, že Ministerstvo školstva SR vzhľadom na meškajúcu privatizáciu štátnych podnikov nemalo možnosť účelovo poukázať finančné prostriedky vo výške 10,0 mil. Sk v súlade s bodom 2.  uznesenia vlády SR č. 364 zo dňa 25. apríla 2001.  Vzhľadom  k  tomu, že tieto finančné prostriedky môže Ministerstvo školstva  SR získať najskôr v roku 2002 po ukončení privatizácie Slovenského plynárenského priemyslu a. s. navrhujeme finančnú čiastku 10,0 mil. Sk pre ZŠ na sídlisku Luník IX. v Košiciach uhradiť  z projektu  INFOVEK. Uznesením vlády SR č. 382  z 2. mája 2001 k Správe o projekte INFOVEK a návrh jeho realizácie v roku 2001 bol vládou SR vzatý na vedomie aj rozpočet tretej fázy pilotnej etapy projektu INFOVEK na rok 2001. Z dôvodu, že Úrad verejného obstarávania zrušil verejnú súťaž na dodávku technického vybavenia projektu INFOVEK, je Ministerstvo školstva SR povinné vykonať nové obstarávanie, ktorého ukončenie sa predpokladá začiatkom roku 2002. 

	Z vyššie uvedeného vyplýva, že predmetné finančné prostriedky Ministerstvo školstva SR nepoužije v roku 2001, a preto navrhuje ich dočasné použitie na stavbu ZŠ na sídlisku         Luník IX. v Košiciach.